ועדת הכספים, כנסת 17, פרוטוקול מספר 235, 2006-12-17 12:00

יעקב ליצמן: אני פותח את הישיבה.

יעקב ליצמן: אנחנו דנים בעדכון קבוצות המחיר לתקנות התעבורה.

ראובן ריבלין: אדוני היושב-ראש, האם הנושא הוא על סדר היום?

יעקב ליצמן: כן.

בועז סופר: עדכון קבוצות המחיר בתקנות התעבורה זה משהו שנעשה באחריות משותפת למשרדי האוצר והתחבורה.

בועז סופר: המודל בעצם מעדכן מעת לעת את הקבוצות, כיוון שקבוצות אלה קובעות את הבסיס הן לצורכי אגרה והן לצורכי שווי שימוש.

בועז סופר: אני לא נוגע כרגע בשווי השימוש אלא רק לגבי הקבוצות.

בועז סופר: כל שנה אנחנו לוקחים את השינויים המשוקללים של שער החליפין, את השינויים במסים אם היו, ובעצם מבקשים מוועדת הכספים לאשר את השינוי.

בועז סופר: במקרה הנוכחי מדובר בדיוק באותו מודל, כלומר, שינויים בשערי חליפין שבמקרה הזה ירדו מאוד, שינוי במיסי הקנייה שירדו ב-1 בינואר כפי שאושר השנה, והמע"מ.

בועז סופר: התוצאה, ירידה בקבוצות המחיר של כ-5 אחוזים.

בועז סופר: המציאות מלמדת שב-98 אחוזים מהמקרים – ואני אהיה זהיר – נוטים יבואני הרכב להתאים את עצמם לקבוצות המחיר, גם לא בקבוצות שהן ממש על הגבול, מכיוון שצריך להיות איזה פער סביר בין מדרגים.

בועז סופר: חלק מהיבואנים הורידו כבר היום.

בועז סופר: ברור לחלוטין שברגע שוועדת הכספים אישרה, המשמעות היא שהלכה למעשה מהיום זה יורד.

סמדר אלחנני: אני מבקשת להעיר.

סמדר אלחנני: התיקון שמוצע פה הוא באמת תיקון טכני כי הוא מתאים את המצב הקיים בשוק למצב האגרות, אבל אני רוצה להציע לכם הצעה.

סמדר אלחנני: מחירי הרכב מתכנסים לפי הקבוצות האלה.

סמדר אלחנני: מה שקובע זה מה שנקרא מחיר הרכב לצרכן לפי מחירון היבואן של רכב ראשון מהדגם שנרשם לראשונה.

סמדר אלחנני: יש פה שבע קבוצות.

סמדר אלחנני: הקבוצה העליונה ביותר היא היום מ-280 אלף שקלים ומעלה.

סמדר אלחנני: זאת אומרת, כל ה-המרים, ה-פורש, ה-יגוארים, משלמים אגרה כמו איזה מזדה מרמה קצת יותר גבוהה.

סמדר אלחנני: מכונית של מיליון שקלים משלמת את אותה אגרה כמו מכונית של 280 אלף שקלים.

יעקב ליצמן: גם בקופת חולים אותה הבעיה.

סמדר אלחנני: אתה לא משלם שום דבר לקופת חולים.

סמדר אלחנני: אתה משלם מסים.

סמדר אלחנני: ביטוח הבריאות ניתן על-ידי המדינה.

סמדר אלחנני: אני מציעה לכם לחלק את האגרה לשני חלקים.

סמדר אלחנני: האחד, אגרה קבועה שלא תלויה במחיר הרכב, שהיא צריכה לכסות את העלות של ניהול ספר הרכב במשרד התחבורה.

סמדר אלחנני: זה לא משנה מה מחיר המכונית.

סמדר אלחנני: הוא צריך לרשום שיש רכב כזה ואת כל הפרטים האלה, לשם הוצאת הרישיון.

סמדר אלחנני: החלק השני של האגרה, כיוון שיש לנו את מחיר הרכב, אחוז ממחיר הרכב.

בועז סופר: כיוון שאנחנו נוהגים להתאים את עצמנו קרוב ככל שניתן למועד הדיון בוועדה, ברשותך רק לתקן ממש מעט מספרים.

בועז סופר: קבוצה 1 היא עד 87,000 אלף שקלים ולא עד 86 אלף שקלים.

בועז סופר: קבוצה 2 היא מ- 87,001 שקלים כמובן עד 114 אלף שקלים.

בועז סופר: אין כאן עדכון.

בועז סופר: קבוצה 3 היא מ-114,001 שקלים עד 133 אלף שקלים.

בועז סופר: קבוצה 4 היא מ-133,001 שקלים עד 151 אלף שקלים.

בועז סופר: קבוצה 5 היא מ-151,001 שקלים עד 196 אלף שקלים.

בועז סופר: קבוצה 6 היא מ-196,001 שקלים עד 280 אלף שקלים.

בועז סופר: קבוצה 7 היא מ-280,001 שקלים.

יעקב ליצמן: מי בעד עדכון קבוצות המחיר בתקנות התעבורה?

יעקב ליצמן: אושר.

יעקב ליצמן: תודה רבה.